<classify> WANAFUNZI 51 wa shule za msingi na sekondari katika Halmashauri ya Tarime Vijijini wamepata mimba katika kipindi cha mwaka mmoja na kusitisha masomo yao, huku wahusika wakuu wakitajwa kuwa ni waendesha bodaboda. Aidha, wazazi wamelaumiwa kwa kushindwa kufuatilia mienendo ya watoto wao hasa wa kike na makundi wanayojihusisha nayo, ambayo yanawapotezea mwelekeo wa masomo na maisha. Hayo yalisemwa katika kikao cha Baraza la Madiwani la Halmashauri ya Tarime Vijijini, kilichofanyika mwishoni mwa wiki mjini Tarime chini ya mwenyekiti wake, Moses Yomami.Kikao hicho kilihudhuliwa na Mkuu wa wilaya hiyo, Charles Kabeho na kamati yake ya ulinzi na usalama ya wilaya. Akisoma taarifa ya utekelezaji wa miradi iliyotekelezwa katika kipindi cha mwaka 201819, Kaimu Mkurugenzi wa Halmashauri ya Tarime Vijijini, Silvanus Gwiboha alisema katika kipindi cha mwaka jana hadi Agosti mwaka huu, wanafunzi 51 wa shule za msingi na sekondari katika halmashauri hiyo, wamepata mimba na hivyo kushindwa kuendelea na masomo yao. Kwa mujibu wa madiwani wa halmashauri hiyo, baadhi ya waendesha bodaboda wamechangia katika uhalifu huo wa kuwapa ujauzito wanafunzi. Aidha, katika taarifa yake, Gwiboha alisema katika kipindi cha mwaka 201819, miradi ya maendeleo 44 kati ya 75 iliyokusudiwa kutekelezwa, imetekelezwa na mingine 31 bado inaendelea kutekelezwa. Katika kipindi hicho cha 201819 halmashauri imeajiri watumishi wapya 138 wakiwamo walimu na wauguzi. Pia halmashauri ina vyakula vya kutosha, ambapo katika kipindi hicho mazao ya biashara kama kahawa wakulima wameuza tani 565, alisema. Kuhusu zao la chai, alisema tani 55.6 zilizalishwa, ambapo kilo moja iliuzwa kwa Sh 315 na miche 200,000 imesambazwa katika vijiji vya Ganyange na Borega. Kwa zao la pamba, wakulima wa Tarafa ya Inano, wakivuna tani 4.46, waliuza kilo kwa Sh 1,200.  <topic>: KITAIFA 